Határozati javaslat

\_\_\_\_\_\_\_\_/2017ÖK határozat

***Verőce Község Önkormányzatának Képviselő-testülete hatályon kívül helyezi az avar és kerti hulladékok nyílttéri égetéséről szóló 4/2006. (IV. 26.) számú rendeletet (módosítva: 7/2012. (V. 31.).***

Magyarországon a nyílttéri avar és kerti hulladék égetését a Katasztrófavédelem tiltja. Ez alól a helyi önkormányzat mentességet adhat helyi rendelet alkotásával. Meglévő avarégetési rendelet hatályon kívül helyezésével a Katasztrófavédelem teljes tiltása lép életbe. A tilalom nem vonatkozik a „kedvtelési célú” tűzgyújtásra.

Az egészséges környezethez való jog előrébbvalóbb, mint a kertben képződő (amúgy komposztálással hasznossá tehető) növényi hulladékok kényelmes és olcsó eltüzelése. Magyarországon európai viszonylatban is különösen szennyezett a levegő (így a tiszta levegőjűnek hitt Dunakanyarban is), melyhez nagyban hozzájárul a kerti avar és zöldhulladék égetése is.

A Semmelweis Egyetem 2012-es cikke ma is aktuális: <http://semmelweis.hu/hirek/2012/02/17/legszennyezettseg-europa-szerte-magyarorszagon-a-legrosszabb/>

Indoklás:

* Az avar és kerti hulladékok nyílt színi égetése a levegőminőségre káros hatással van. A vélekedéssel ellentétben a Dunakanyar településein sok esetben kimagaslóan rossz a levegőminőség.
* A növekvő lakosságszám miatt a nyílt színi égetések gyakorisága is megnövekedett.
* A növekvő lakosságszám és az energiaár-növekedések miatt a fatüzelésű kályhák és kazánok használata erőteljesen növekedett a településen, káros hatást gyakorolva a levegőminőségre.
* A rendelet betartásának ellenőrzésére az önkormányzat nem tud megfelelő apparátust biztosítani. (Nem ellenőrizhető hatékonyan az időkorlát betartása, a rendeletben foglaltaknak megfelelő szárazság ellenőrzése.)
* Az avarral és kerti hulladékkal együtt sok esetben kommunális hulladékot és egyéb műanyagtartalmú hulladékot is tüzelnek. Az idegen anyagok elégetésének bebizonyítására az önkormányzatnak és a hatóságoknak nincs megfelelő eszköze.
* A Zöld Híd Nonprofit Kft. Verőce területéről rendszeresen elszállítja a kikészített zöldhulladékot és gallyakat. A gallyszállítás ingyenes, a zsákos zöldhulladék elszállítása 50 forint/zsák. Egy átlagos ingatlanról a zöldhulladék elszállítása évente pár ezer forintos költséggel jár.
* A település ingatlanain (szinte 100%-ban) van kert, így a helyben történő szakszerű komposztálás mindenütt megoldható.
* Több magyarországi településen (így például az 1,8 millió lakosú Budapesten, ahol tízezerszám találhatóak kertes házak) betartják a tilalmat, csak elvétve fordul elő szabályszegés.
* A Katasztrófavédelem által esetenként elrendelt tűzgyújtási tilalom idején az önkormányzati rendeletben előírt időszakokban is tilos a nyílt színi égetés, de a megfelelő kommunikáció hiánya miatt a lakosság (nem szánt szándékkal ugyan) a tiltást megszegi, vészhelyzetet okozva.